Samferdselsministeren 20.02.2023

**Ber om innføring av forbud mot bruk av liten elektrisk motorvogn (bl.a. elsparkesykler) på fortau**

Norges Blindeforbund, Trygg Trafikk, Norges Handikapforbund, Pensjonistforbundet, Funksjonshemmedes Fellesorganisasjon og Personskadeforbundet ber samferdselsministeren om å innføre et nasjonalt forbud mot bruk av liten elektrisk motorvogn (bl.a. elsparkesykler) på fortau.

Transportøkonomisk institutt (TØI) har nylig gjennomført en undersøkelse om elsparkesykler blant Norges Blindeforbund og Norges Handikapforbund sine medlemmer. Rapporten til TØI konkluderer med at personer med nedsatt syn eller nedsatt bevegelighet opplever elsparkesykler som problematisk for fremkommelighet og trygghetsfølelse. Dette underbygger det ovennevnte organisasjoner meldte inn i forbindelse med høringen i 2022 om strengere regler for små elektriske kjøretøy.

Ifølge TØIs undersøkelse føler to tredjedeler av synshemmede og bevegelseshemmede seg utrygge eller svært utrygge i møte med elsparkesykler. Hele 40 prosent av synshemmede og 58 prosent av bevegelseshemmede opplever elsparkesykler som en hindring når de beveger seg på fortau. Dette viser hvor viktig det er å sørge for at disse trafikantgruppene har trygge fortau å ferdes på.

Ifølge gjeldende regler skal bruk av bl.a. elsparkesykler på fortau skje på de gåendes premisser og i tilnærmet gangfart. Videre skal kjøretøyene kun parkeres der de ikke er til hinder eller ulempe for gående. Dette hjelper lite når reglene stadig brytes og i liten grad kontrolleres.

Vi mener derfor det er behov for et nasjonalt forbud mot bruk av liten motorvogn på fortau og ønsker at det kommer raskt siden vi er på vei inn i høysesongen for elsparkesykler. Parallelt bør aldersgrensen heves til 16 år, for å beskytte barn som er en annen sårbar gruppe i trafikken. Vi er bekymret for at det vil oppstå mange uheldige situasjoner fremover uten et slikt fortausforbud.

For øvrig anerkjenner vi de innstramminger av regelverket som endelig er gjort for bruken av disse kjøretøyene, spesielt innføring av aldersgrense, promillegrense, kommunal regulering av utleievirksomhet og forsikringsplikt. Dette har helt klart bidratt til å redusere ulykker, jf. tall fra Oslo skadelegevakt. Samtidig gjenstår fortsatt utfordringer, som bruk av fortau.

Samferdselsministeren har tidligere uttalt at han er i «tenkeboksen» når det gjelder et nasjonalt forbud mot bruk av liten motorvogn på fortau. TØI-rapporten bekrefter at det er på høy tid å komme ut av tenkeboksen.

Organisasjonene ber om et svar på om statsråden vil innføre forbud mot kjøring på fortau, og eventuelt når dette vil skje.

Med vennlig hilsen

  

  